Un sondaç fat di resint de sezion scozese de BBC al mostre a clâr che la maiorance dai citadins e vûl jessi sintude in mert al implant politic istituzionâl che la Scozie e varà di vê tai prossims agns. Cun di fat, il 58% dai intervistâts si à declarât a pro di un referendum su la indipendence, intant che a pene il 37% al è cuintri. A sburtâ su la consultazion popolâr al è massime il Partît Nazionâl Scozês (SNP), che in dì di vuê al è al guvier e che al volarès davuelzi il referendum chest an che al ven. I partîts unioniscj, o sei Laburiscj, Liberâi Democratics e Conservadôrs, che a àn la maiorance relative dai vôts, si declarin contraris a cheste ipotesi, cun dut che ancje tra di lôr al è cui che al mostre un ciert interès pe consultazion. Se la maiorance dai scozês e domande il referendum, dut câs, e je ancje vere che chei che si declarin a pro de indipendence a son ancjemò in minorance. Cun di fat, il sondaç de BBC al mostre che se a podessin votâ cumò, il 54% dai citadins scozês al disarès di no ae indipendence e il 38% al sarès, invezit, pal sì. Lis percentuâls, dut câs, a mudin ancje daûr de maniere che si fasin lis domandis: se ai citadins si ur domande se a vuelin che il guvier scozês al trati cun chel britanic par rivâ ae indipendence de Scozie, il numar di chei a pro al cres al 42% e chel dai contraris si sbasse al 50%.
Font: BBC, 30/06/09; Nationalia, 01/07/09
fur_Latn eng_Latn